
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 12.10.2011                                                                                                                                                                                                                                  Pl-x 400/2011


     R A P O R T  
asupra 
    propunerii legislative pentru modificarea şi completarea O.G. 2/2001 
privind regimul juridic al contravenţiilor
                     În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea O.G. 2/2001 privind regimul juridic al contravenţiilor, trimisă cu adresa nr. Pl-x 400 din 14 iunie 2011, înregistrată sub nr.31/623 din 15 iunie 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă, în şedinţa din 8 iunie 2011.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 219 din 2 martie 2011.
Guvernul, prin punctul de vedere transmis, nu susţine adoptarea acestei iniţiative legislative.
Propunerea legislativă are ca obiect de reglementare modificarea art.19 din Ordonanţa Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare, în sensul eliminării cerinţei confirmării de către un martor a refuzului sau a imposibilităţii contravenientului de a semna procesul-verbal de constatare a contravenţiei sau, după caz, a faptului că persoana care a săvârşit contravenţia nu se află de faţă la momentul încheierii        procesului-verbal.
     În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din              12 octombrie 2011. 
La dezbaterea propunerii legislative a participat, în calitate de invitat, din partea Ministerului Justiţiei, doamna Lidia Barac- secretar de stat.
Domnul deputat Gabriel Andronache, în calitate de iniţiator al acestei propuneri legislative, a adus în atenţia membrilor Comisiei faptul că majoritatea proceselor-verbale de constatare a contravenţiilor sunt întocmite pe timpul nopţii, agenţii constatatori întâmpinând serioase dificultăţi în a găsi martori asistenţi, fie din cauza orelor foarte târzii din noapte, fie din cauza refuzului acestora de a semna - urmare a intimidării la care aceştia sunt expuşi din partea contravenientului, ceea ce conduce la anularea unui număr însemnat de astfel de procese verbale, chiar dacă acestea sunt corecte pe fond.
Cu prilejul dezbaterilor, membrii Comisiei au constatat că iniţiativa legislativă nu este oportună în prezent, întrucât semnificaţia reglementării instituţiei martorului asistent rezultă din cele reţinute de Curtea Constituţională în deciziile prin care s-a pronunţat asupra constituţionalităţii dispoziţiilor art.19 din Ordonanţa Guvernului nr.2/2001, începând cu Decizia nr.5/2002. În această decizie, instanţa de contencios constituţional a stabilit că, privite din prisma concordanţei cu dispoziţiile art.24 din Constituţie, referitor la dreptul la apărare, prevederile art.19 referitoare la regulile privind semnarea procesului-verbal cuprind „suficiente garanţii care să împiedice încheierea abuzivă a procesului-verbal fără participarea contravenientului". Totodată, s-a precizat faptul că posibilitatea încheierii respectivului proces-verbal în lipsa contravenientului nu „intervine decât dacă nu există altă soluţie pentru constatarea contravenţiei săvârşite".
           Această interpretare a normelor din cuprinsul art.19 din Ordonanţa Guvernului nr.2/2001 constituie o constantă a jurisprudenţei Curţii Constituţionale, astfel cum se precizează în Decizia nr.768/2008, în care, invocând cele reţinute prin Decizia nr.5/2002, Curtea a subliniat că „nu au intervenit elemente noi, de natură să determine schimbarea acestei jurisprudente".

   Faţă de cele menţionate mai sus, membrii Comisiei au hotărât, cu majoritate de voturi (2 voturi împotrivă), să propună plenului Camerei Deputaţilor respingerea propunerii legislative pentru modificarea şi completarea O.G. 2/2001 privind regimul juridic al contravenţiilor.
 Din numărul total de 23 membri ai Comisiei juridice, de disciplină şi imunităţi au participat la dezbateri 16 deputaţi.

 În raport cu obiectul şi conţinutul său, propunerea legislativă face parte din categoria legilor ordinare. 
                          PREŞEDINTE,                                     SECRETAR,       
                           Daniel BUDA                             Gabriel ANDRONACHE          
     Şef serviciu,

  Nicoleta Grecu[image: image1.png]

